OBH 1396/1998.
Az állampolgári jogok országgyűlési biztosa általános helyettesének jelentése
Előadó: Dr. Dunavölgyi Szilveszter

Az eljárás megindítása
A panaszos az Országgyűlési Biztos Hivatalához intézett beadványában sérelmezte, hogy a jövedéki adóról  és a jövedéki termékek forgalmazóinak különös szabályairól szóló 1997. évi CIII. törvény és a végrehajtására kiadott 35/1997. (XI.26.) PM. rendelet egyes előírásainak értelmezésével kapcsolatos beadványára a Pénzügyminisztérium nem adott választ, továbbá az említett jogszabályok rendelkezéseire vonatkozóan állásfoglalást kért az ombudsmantól.
A kérelemhez, panaszhoz való jog sérelmének lehetősége miatt a Pénzügyminisztérium Közigazgatási Államtitkárától felvilágosítást kértem. 
Az ügy jogszabályi háttere
1957. évi  IV. törvény;
1949. évi XX. törvény 64.  §-a;
1993. évi LIX. törvény.
A megállapított tényállás
A panaszos kérelmét 1997. december 2-án 10713/97.  számon vették nyilvántartásba a tárcánál, és az arra adott választ 1998. március 6-án expediálták a címzettnek.
A minisztérium a késedelmet a jövedéki jogszabályok értelmezését kérő jelentős számú beadvány feldolgozásával, és a Vám- és Pénzügyőrséggel történt egyeztetésekhez szükséges hosszabb időtartammal indokolta.
A vizsgálat megállapításai
A tárca - elfogadható indoka ellenére - megsértette az államigazgatási eljárás általános szabályairól szóló 1957. évi IV. törvény ügyintézési határidőkre vonatkozó rendelkezéseit, és ezáltal megsértette a kérelemhez, panaszhoz való jogot. Ajánlással azonban a jogsérelem csekély mértékére tekintettel nem élek, de az 1993. évi LIX. törvény 17. §. (1) bekezdése alapján felhívom a közigazgatási államtitkár figyelmét az eljárási rend biztosítására.
Egyúttal a beadványt az 1993. évi LIX. törvény 19.  kezdése alapján a Pénzügyminisztériumhoz átteszem, mert az a panaszos korábbi, a tárcához eljuttatott kérelméhez képest új adatokat tartalmaz és a jövedéki jogszabályokkal kapcsolatos állásfoglalások nyújtása nem tartozik az országgyűlési biztos feladatai közé.

Budapest, 1998. 08. 10.

Dr. Polt Péter